| **Jeronimas Ralys** |
| --- |
|  |
| Gimė | 1876 m. spalio 10 d.Antkapinis, Kelmės rajonas |
| Mirė | 1921 m. gruodžio 17 d. (45 metai)Jonava |
|  |
| Veikla | gydytojas, prozininkas, vertėjas |
|  |
| Alma mater | 1903 m. Maskvos universitetas |
|  |
|  **Vikiteka** | Jeronimas Ralys |

Jeronimo Ralio kapas Ramybės skvere, Jonavoje
**Jeronimas Ralys** (1876 m. spalio 10 d. Antkapinyje – 1921 m. gruodžio 17 d. Jonavoje) – Lietuvos gydytojas, prozininkas, vertėjas, Jonavos rajono garbės pilietis.

Biografija
----------

Gimė valstiečių šeimoje. 1896 m. baigė Šiaulių gimnaziją, kur labiausiai mėgo istoriją, literatūrą ir klasikines graikų bei lotynų kalbas. Įstojęs į Maskvos universiteto Medicinos fakultetą, dalyvavo lietuvių studentų slaptose draugijose, socialdemokratų veikloje. Bendradarbiavo „Varpe", „Ūkininke", „Lietuvos žiniose".

Baigęs universitetą, 1903–1906 m. dirbo Maskvos Morozovo vaikų ligoninėje gydytoju. 1906–1908 m. tarnavo jūrų laivyne. 1908–1914 m. dirbo gydytoju Prienuose, Taujėnuose, Ariogaloje, Jonavoje, rūpinosi liaudies švietimu. 1914–1918 m. karo gydytojas Caricyne, Kaune, Saratove. 1918 m. apsigyveno Jonavoje.

Dar gimnazijos 5 klasėje pradėjo iš senovės graikų į lietuvių kalbą versti Homero epines poemas „Odisėja" (išleista 1921 m.) ir „Iliada" (vertimą užbaigė Sofija Kymantaitė-Čiurlionienė, Jurgis Talmantas ir Pranciškus Žadeikis, išleista 1930 m.). J. Ralio dėka poemos „Iliada" ir „Odisėja" į lietuvių kalbą buvo išverstos daug anksčiau, nei į kai kurias kitas pasaulio kalbas.

1902 m. parašė apsakymą „Rykštės". Su Jurgiu Šlapeliu iš lenkų kalbos išvertė Danielio Defo „Robinzono gyvenimą ir jo nelaimes" (1907 m.), H. Bičer-Stou „Dėdės Tomo trobelę" (1914 m.).

Atminimo įamžinimas
-------------------

Palaidotas Jonavos miesto senosiose kapinėse. Paminklas pašventintas 1931 m. rugsėjo 30 d. Paminklo autorius architektas Adolfas Netiksa.

Jo vardu pavadinta gatvė Jonavoje. Vilniaus g. 11 buvusį karo ligoninės pastatą žymi paminklinė lenta, atidengta J. Ralio 70-ųjų mirties metinių atminimui. 1993 m. spalio 8 d. jo vardu pavadinta Jonavos 1-oji vidurinė mokykla (dab. gimnazija), 1996 m. spalio 10 d. atidarytas mokyklos muziejus.

Žalpių miestelio (Kelmės raj.) parke pastatytas atminimo akmuo pirmajam Homero vertėjui Jeronimui Raliui, sukurta ekspozicija vietos kraštotyros muziejuje. Jo vardu pavadinta ir gatvė Žalpiuose.

Įvertinimas
-----------

* 2000 m. rugpjūčio 4 d. Jonavos rajono garbės pilietis

Bibliografija
-------------

1. Rykštēs: [apsakymas] / Jeronimas Ralys. – [Škotija]: išleido „Škotijos Šviesos draugystē", 1902 (Bitēnuose: spausdinta pas M. Jankų). – 25 p. – Antr. p. orn. rėmeliuose
2. Robinzono gyvenimas ir jo nelaimės / [D. Defo]; iš lenkų kalbos vertė J.Ralys ir J. Šlapelis. – Vilnius : Juozapo Zavadskio lėšomis ir jo sp. 1907. – [2], 330 p. [9] iliustr. lap. – Orig antr.: Robinson Crusoe.
3. Trys potraukiai: meilė, jos praeitis, dabartis ir rytdiena / Jurijus Riurikovas; [vertė: A. Subačius ir B. Saulis; poeziją vertė: A. Churginas, H. Zabulis, J. Ralys, J. Žemaitis]. – Vilnius : Mintis, 1972 (Vilnius : Vaizdas). – 252, [2] p. – Orig. antr.: Три влечения. – Virš. aut. nenurodytas

Šaltiniai
---------

1. ↑  Lietuvos albumas / Janina Markevičaitė, Liudas Gira, Adomas Kliučinskis. – Kaunas / Otto Elsner, Berlin, 1921. – 380 p.
2. ↑  Jonavos krašto žmonės. – Jonava: Linotipas, 2000. – 139–141 p.
3. ↑  *Jeronimas Ralys*. Tarybų Lietuvos enciklopedija, T. 3 (Masaitis-Simno). – Vilnius: Vyriausioji enciklopedijų redakcija, 1987. // psl. 498
4. ↑   Archyvuota kopija 2013-02-18 iš Wayback Machine projekto.
5. ↑   Archyvuota kopija 2016-02-21 iš Wayback Machine projekto.

Literatūra
----------

* Jeronimas Ralys: dokumentinė apysaka / Kęstutis Trečiakauskas. – K.: Varpas, 1995. – 254 p.
* Jeronimas Ralys: bibliografija: 1876–1996: 120-osioms gimimo metinėms / Nijolė Šaparavičienė. – Jonava: Linotipas, 1996. – 23 p.: nuotr. portr.
* Vyrą pagarbinki, mūza…: apysaka Homero vertėjui Jeronimui Raliui atminti / Izidorius Ignatavičius. – Vilnius: Petro ofsetas, 2004. – 291 p. – ISBN 9955-534-78-8
* Pirmasis Homero vertėjas: sakmė: skiriama Jeronimo Ralio gimimo 130-mečiui / Irena Žukauskaitė-Jacevičienė. – Kaunas: Spindulys, 2007. – 166 p.: iliustr. – ISBN 978-9955-466-33-8